Rijeka, 10. rujna 2020.g.

**NAJAVA DOGAĐANJA I POZIV ZA MEDIJE**

**KONCERT *SWAMP UP RIJEKA* KOD EXPORTA NA DELTI**

**U petak, 11. rujna 2020.g. od 20 sati kod Exporta na riječkoj Delti održavat će se cjelovečernji program pod nazivom** ***Swamp Up Rijeka*, kao dio projekta Rijeka 2020 – europska prijestolnica kulture.**

Iza naziva ***Swamp Up Rijeka*** krije se **open air koncert renomiranih domaćih alternativnih bendova**. Riječ je o originalnim glazbenicima koji unose svježinu, skloni su eksperimentiranju, a njihov respektabilan svirački staž zalog je kvaliteti nastupa.

Riječku, ali i širu publiku ispred Exporta očekuje različit miks žanrova kao i premijerni nastupi sa svježim materijalima glazbenih gostiju. Ili jednostavnije: **plesno ludilo u ritmu dva bubnja by ABOP, psihodelično putovanje u režiji *nemanje*, Lovely Quinces dolazi s bendom *in your face*, a koncert otvaraju lokalni math-rock asevi Flip Flop Fatality.**   
Vizualni identitet koncerta potpisuje studio za grafičko oblikovanje **Vizualab** iz Zagreba.

**Ograničen broj ulaznica** **po cijeni od 30 kn** **dostupan je u sustavu** **Entrio do samog početka koncerta**, **dok će** **na blagajni na ulazu u prostor Exporta, na dan koncerta, cijena iznositi 50 kn**.

**Satnica koncerta:**

19.00h vrata

20.00h Flip Flop Fatality

20.45h Lovely Quinces

21.40h nemanja

22.50h ABOP

**Popratna izložba Opaki i naopaki dizajn**

Osim koncertnog tuluma publika će **u prizemlju zgrade Exporta** moći razgledati i **posebnu izložbu** pod nazivom ***MOČVARA: OPAKI I NAOPAKI DIZAJN***. Riječ je o **plakatima nekolicine autora koji su usko vezani za klub Močvara tj. koji su tijekom godina vizualno predstavljali aktivnosti kluba**.

Jednako kako je kroz preko 20 godina djelovanja definiran glazbenim i socijalnim sadržajima, zagrebački klub Močvara je prepoznatljivost u javnosti izgradio i uz pomoć jedinstvenog i prepoznatljivog oblikovanja vizualnih materijala kojima su promovirani klub i klupski programi. Od 1995. godine do danas Udruženje za razvoj kulture „URK“ i klub Močvara tiskali su više od 1500 plakata.

**Osim u petak za vrijeme koncerta, izložbu je moguće pogledati svakodnevno do 13. rujna između 17 i 21 sat, a od 14. do 17. rujna od 11h do 21h. Ulaz je slobodan.**

***Swamp Up Rijeka*** zajednički organiziraju zagrebačko Udruženje za razvoj kulture “URK”/klub Močvara i riječki Distune promotion u okviru službenog kulturnog i umjetničkog programa projekta Rijeka 2020 - Europska prijestolnica kulture.

**Najavljeno događanje organizirano je uz poštivanje svih preporuka HZJZ-a za sprječavanje zaraze virusom COVID-19. Radi zaštite općeg zdravlja, svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te nošenje zaštitnih maski, dok će se na ulazu posjetiteljima mjeriti temperatura te prikupljati osobni podaci.**

Unaprijed zahvaljujem **na objavi najave i dolasku**.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42